Kynna stórvirka skógarhöggsvél í Skorradal Sitkagreniskógarnir á Stálpastöðum í Skorradal eru taldir af þeirri stærðargráðu að hægt sé að nota þar stórvirkar skógarhöggsvélar til grisjunar . Þetta er niðurstaða danska skógarverktakans Peters Laursen sem var hér á landi fyrir stuttu í boði Skógræktar ríkisins . Laursen kom til landsins til að meta hvort komið væri að þeim tímapunkti í íslenskri skógrækt að hægt sé að nota slíkar vélar til að takast á við þau stóru grisjunarverkefni sem framundan eru í þjóðskógum landsins . Á vef Skógræktar ríkisins segir að mat Peters Laursen sé að hér á landi sé orðin til verðmæt auðlind sem væri fyllilega sambærileg við það sem gerist í Danmörku . Skógrækt ríkisins ákvað í kjölfar komu hans að fá skógarhöggsvél til reynslu hingað til lands og kom vélin þann áttunda þessa mánaðar og er nú komin í Skorradal þar sem á að reyna hana til 21. desember næstkomandi . Mikill áhugi er á skógarhöggsvélinni enda hafa svo stórvirk tæki aldrei verið notuð í skógum hér á landi en mikil verkefni eru framundan við grisjun . Í dag , fimmtudaginn 17. desember á milli kl. 13 og 16 , er áhugafólk boðið velkomið á Stálpastaði en þá ætlar Lars Fredlund stjórnandi vélarinnar að sýna virkni hennar og svara spurningum .